  Туспуктэм: Ижысь епархилэн пресс-службаез Майя Бывальцева 9-тӥ инвожое Ижысь 8 номеро кар эмъюртын Лука Крымскийлы сӥзем вӧсяськон висъет усьтӥзы. Со пумысен молебен Ижысь но Удмуртиысь митрополит Викторин ортчытӥз, ивортӥз епархилэн пресс-службаез. « Куке татын, стационарын, кыӵе ке эмъянэз возьмаськод, сюлмын шуг луылэ. Соку вӧсяськон висъетэ мыныны кулэ: лыктыны, вӧсяськыны но Инмарлэсь бурмытон курыны. Куддыр со буйгатскыны ке но юрттэ » Ижысь но Удмуртиысь митрополит Викторин Вӧсяськон висъетэз Архангел Михаиллы сӥзем соборлэн приходэзлэн кужыменыз тупатъязы но лэсьтӥзы. Та эмъюртын собор бордысь, озьы ик Свято-Троицкой собор бордысь сестричествоосысь милосердиея сузэръёс ужало. « Епархиен но сестричествоен валче ужан понна бадӟыми тау карисько. Ӵош ужанмы секыт вакытэ кутскиз, куке ми инсульт шуккем муртъёс понна ёзэт усьтӥмы. Со секыт пациентъёс, соосты утялтыны, озьы ик сюлмысь вераськыны кулэ. <…> Лулэз эмъятэк, мугорез эмъяны уг луы. Соин ик та висъетэз усьтэм понна тау карисько но оскисько, со тросэзлы висисьёслы тазалыксэс берыктыны юрттоз » Валерий Ватулин, Ижысь 8 номеро кар эмъюртлэн валтӥсь эмчиез Вӧсяськон висъетэз усьтон ужрадэ кар администарциысь, тазалыкез утёнъя министерствоысь ыстэм муртъёс, эмъюртын ужасьёс, вӧсьчиос пыриськизы. Тодэ вайытом, 15-19 инвожое Ижкарысь Архангел Михаиллы сӥсем соборе Санкт-Петербургысь святыняез – Инмар-Анайлэн кускерттонэзлэн люкетэныз ковчегез – ваёзы.  Тегъёс: Удмуртия Ижкар Мерлык вӧсьлык эмъяськонниос  